**บทเทศน์เตรียมจิตใจงานเคารพศีลมหาสนิท**

**หัวข้อ ศีลมหาสนิท ของประทาน(พระพร)ที่ต้องนมัสการ**

**จุดประสงค์** 1. เพื่อให้เห็นความรักอันยิ่งใหญ่ของพระเยซูเจ้าที่ปรากฏอยู่ท่ามกลางมนุษย์ในศีลมหาสนิท

2. เพื่อให้เกิดการตอบสนองความรักของพระเยซูเจ้าด้วยความรู้ตัว เข้าใจ และด้วยความรัก ผ่านทางการนมัสการศีลมหาสนิทในมิสซา และให้เวลาในการไปเฝ้าศีลมหาสนิทส่วนตัว

**เนื้อหาบทเทศน์**

1. พระเยซูเจ้าทรงเป็นพระเจ้า แต่ทรงถ่อมองค์ลงมาจนกระทั่งพลีชีวิตของพระองค์เองเป็นเครื่องบูชาแด่พระบิดาเจ้าบนไม้กางเขน เราถึงต้องนมัสการพระองค์เพราะพระองค์ทรงเป็นพระเจ้าสูงสุด เป็นเจ้าชีวิต และที่สำคัญพระองค์ทรงยอมตายเพราะความรักที่มีต่อเรา *แต่การนมัสการคืออะไร? และเราจะนมัสการพระองค์ได้อย่างไร?*

***ความหมายของการนมัสการ คือ การยกย่ององค์พระผู้เป็นเจ้าด้วยชีวิต เพราะรู้จักและตระหนักในพระลักษณะพระเจ้า โดยยอมมอบถวายชีวิตของเราแด่พระองค์ ตัวเราเป็นแต่เพียงความว่างเปล่าเท่านั้น***

ดังนั้น เรานมัสการพระเยซูเจ้าเพราะ

1. พระองค์ทรงเป็นพระเจ้าผู้ยิ่งใหญ่ เป็นเจ้าชีวิต และตามคุณลักษณะของพระเจ้า*(พระเจ้าทรงเป็นความรักพระองค์ทรงเป็นผู้บริสุทธิ์ พระองค์ทรงยุติธรรม และรู้ว่าไม่มีสิ่งใดที่พระเจ้าจะกระทำไม่ได้)*

2. เรายังเป็นคนบาป อ่อนแอ เราจึงต้องนมัสการด้วยความสุภาพ ถ่อมตนลงจนถึงกับยอมถวายชีวิตให้กับพระองค์ แสวงหาพระองค์ด้วยสุดจิตใจเรา และยอมให้พระองค์เข้ามาเติมเต็มชีวิตของเราทั้งครบ

หรือถ้าจะเปรียบเทียบก็เหมือน ลูกที่สนิทสนมกับพ่อของตนเองอย่างมาก อยากอยู่ใกล้ชิดพ่อทุก ๆ วัน อยากเล่นด้วยกัน ทำกิจกรรมด้วยกัน พูดคุยกันทุกวันจนทำให้รู้จักพ่อของตนว่าเป็นคนอย่างไร ชอบอะไร ไม่ชอบอะไร ขาดการติดต่อไม่ได้หรืออยู่ห่างนาน ๆ ไม่ได้ จะคิดถึง(ประมาณนั้น)

เช่นเดียวกัน เมื่อเรานมัสการองค์พระเยซูเจ้าในรูปปรากฏของศีลมหาสนิท จะทำให้เรารู้จักพระองค์มากยิ่งขึ้น สนิทสนมกับพระองค์มากขึ้น และรู้ว่าพระองค์ทรงมีพระประสงค์ให้เราทำอย่างไร ดำเนินชีวิตอย่างไร ในเวลาเดียวกันก็ทำให้เรารู้จักตนเองได้ดียิ่งขึ้นและยอมรับในความเป็นตัวตนของเราได้ง่ายขึ้น ว่าจริง ๆ แล้วเราเป็นคนบาป อ่อนแอมากแค่ไหน และเราไม่มีความสามารถทำสิ่งใด ๆ ได้หากพระองค์ไม่ทรงช่วยเหลือหรือประทานพระพรให้กับเรา หรือทำให้เรารู้ว่าตอนนี้ชีวิตของเรากำลังดำเนินไปในทิศทางใด ดีหรือไม่ดี ด้วยความช่วยเหลือจากพระองค์ เหมือนกับคนเก็บภาษีที่ยอมถ่อมใจลงและสารภาพความผิดบาปของตนแด่พระเจ้าอย่างสิ้นเชิง (เทียบ ลก. 18:13)

2. แล้วเราจะนมัสการพระองค์ได้อย่างไร เรานมัสการพระองค์ได้ทั้งใน **พิธีมิสซา** และ **การเฝ้าศีลฯส่วนตัว**

**ในพิธีมิสซา** เราสามารถนมัสการพระองค์ได้จากการร่วมมิสซาอย่าง **รู้ตัว เข้าใจ และมีชีวิตชีวา** และร่วมในอิริยาบถต่าง ๆ ตลอดพิธีกรรมศักดิ์สิทธิ์นี้ ไม่ว่าจะเป็น

 # การสารภาพบาป สำนึกในความผิดบาป ความอ่อนแอของตัวเรา ขอขมาโทษต่อพระเจ้าและต่อเพื่อนมนุษย์ ในเวลาเดียวกันขอพละกำลังจากพระเจ้าและคำภาวนาของผู้อื่นเพื่อเริ่มต้นใหม่อีกครั้ง

# ท่าทีของการขับร้องเพลงสรรเสริญ เราก็สามารถนมัสการพระเยซูเจ้าได้ แต่ต้องเป็นการสรรเสริญ ที่ออกมาจากจิตวิญญาณอย่างแท้จริง มิใช่การร้องเพื่อโชว์พลังเสียงหรือเล่นดนตรีเสียงดังเหมือนกำลังเล่น คอนเสริต์แต่ขาดความหมายหรือความเข้าใจ หรือเตรียมบทเพลงมากเกินจนไปบดบังความสำคัญของพิธีกรรม

# ความเงียบ ไม่ใช่เงียบเพราะต้องการความสงบส่วนตัวหรือคิดถึงเรื่องอื่น แต่ในความเงียบนี้เราได้มีเวลาพูดคุยกับองค์พระเยซูเจ้า

# การถวายกำยาน หมายถึง การส่งคำภาวนาของพระศาสนจักร(ของเรา) ขึ้นไปยังองค์พระผู้เป็นเจ้า

รวมถึงอิริยาบถอื่น ๆ ที่พึงปฏิบัติอย่างดีด้วยความสำนึกและรู้ตัว รู้คุณค่าแห่งการกระทำของตนด้วย เช่น การคุกเข่า การยืน การกราบ การก้มศีรษะ การไหว้ หรือแม้กระทั่งรวมไปถึงร่วมจิตร่วมใจไปกับการชูศีล การยกศีล บทภาวนาของพระสงฆ์ การสวดภาวนาออกเสียง การขับร้อง การรับศีลมหาสนิท เป็นต้น

**ในการเฝ้าศีลฯส่วนตัว** คริสตชนควรมีเวลาส่วนตัวเพื่อนมัสการพระเยซูเจ้าในศีลมหาสนิทด้วย ใน**กฎหมายพระศาสนจักรฉบับเดิม** (27 พฤษภาคม ค.ศ.1917)  ส่งเสริมให้สัตบุรุษไปเฝ้าศีลมหาสนิทบ่อย ๆ  (ม. 1273) ใน**ฉบับปัจจุบัน** (25 มีนาคม ค.ศ. 1983) สอนว่า “เว้นแต่จะมีเหตุผลหนักขัดขวาง วัดซึ่งเก็บรักษาศีลมหาสนิท ต้องเปิดอย่างน้อย**สองสามชั่วโมง**ทุกวัน เพื่อให้สัตบุรุษสามารถภาวนาต่อหน้าศีลมหาสนิท” (CIC 937)

 นักบุญเทเรซาแห่งกัลกัตตาท่านให้ความสำคัญกับศีลมหาสนิทมาก ๆ เมื่อมีพระสังฆราชจากประเทศใดเชิญให้สมาชิกของคณะไปทำงานด้วย เงื่อนไขประการเดียวที่ท่านนักบุญคุณแม่เทเรซาแห่งกัลกัตตาขอก็คือ ให้มีพระสงฆ์มาถวายมิสซาและตั้งศีลมหาสนิทไว้เพื่อสมาชิกจะได้มีโอกาสอยู่ใกล้ชิดพระเยซูเจ้าในศีลมหาสนิทตลอดทั้งวัน ศีลมหาสนิทจึงเป็นพลังในการทำงานของสมาชิกทุกคนในคณะของคุณแม่

จากตัวอย่างข้างบนจะเห็นได้ว่า พระเยซูเจ้าประทับในศีลมหาสนิทมิใช่ให้เรานมัสการเท่านั้น แต่เรายังสามารถขอพรได้ด้วย

**นมัสการ(Adoration)** บอกพระเยซูเจ้าว่า เรารักเคารพพระองค์ต่อหน้าศีลมหาสนิทด้วยการคุกเข่า การกราบ อธิษฐานภาวนา ร้องเพลง และ เงียบฟังพระองค์ตรัส พระเยซูเจ้าตรัสว่า *“ผู้นมัสการแท้จริงจะนมัสการพระบิดาด้วยจิต และตามความจริง เพราะพระบิดาทรงแสวงหาผู้นมัสการพระองค์เช่นนี้” (ยน. 4:23)*

**เสียใจที่ได้ทำผิด (Contrition)** เรากราบเงียบ ๆ พิจารณามโนธรรม เสียใจที่ทำบาป ตระหนักว่า พระเยซูเจ้าทรงเมตตา และภาวนาอุทิศแด่วิญญาณในไฟชำระ *“พระองค์ทรงซื่อสัตย์และทรงเที่ยงธรรม ถ้าเราสารภาพบาป พระองค์จะทรงอภัยบาปของเรา และจะทรงชำระเราให้สะอาดจากความอธรรมทั้งปวง” (1 ยน. 1:9)*

**ขอบพระคุณ (Thanksgiving)** แสดงความกตัญญูรู้คุณในพระพรต่าง ๆ ที่เราได้รับในชีวิต *“จงขอบพระคุณพระเจ้าในทุกกรณี เพราะพระองค์ทรงปรารถนาให้ท่าน ทำสิ่งเหล่านี้ในพระคริสตเยซู” (1 ธส. 5:18)*

**วอนขอ (Supplication)** ให้กราบและถ่อมตน ถวายคำภาวนา วอนขอเงียบ ๆ และค่อยสลับกันภาวนาให้เพื่อน ๆ ได้ยินด้วย *“ถ้าท่านสองคนในโลกนี้พร้อมใจกัน อ้อนวอนขอสิ่งหนึ่งสิ่งใด พระบิดาของเราผู้สถิตในสวรรค์จะประทานให้” (มธ. 18:19)*

3. คงจะดีไม่น้อยหากวันหนึ่งเราทราบว่าพระมหากษัตริย์จะเสด็จมาบ้านเรา เราคงปัด กวาด เช็ดถู ทำความสะอาดครั้งใหญ่ และคงหาซื้อเสื้อผ้าชุดใหม่ที่สวยงามให้สมกับที่พระมหากษัตริย์จะมา แน่นอนว่าความวิตกกังวลจะเกิดกับเราอย่างแน่นอนว่า เราเตรียมพร้อมหรือยัง บ้านสะอาดไหม น้ำท่าเตรียมไว้จะถูกใจท่านหรือเปล่า เราจะพูดอะไรกับท่านบ้าง และเชื่อแน่ว่าเราคงอยากให้ท่านอยู่นาน ๆ เพื่อจะได้เล่าเรื่องราวมากมาย พูดคุยสนทนากับท่าน ถือเป็นบุญของที่พักอาศัยและชีวิตครั้งหนึ่งของเรา

แต่จะเป็นการดีกว่าสักแค่ไหน เมื่อองค์พระเยซูเจ้าเองทรงเชิญเราเข้าร่วมงานเลี้ยงของพระองค์ พระองค์ทรงเป็นถึงพระเจ้า เป็นเจ้าแห่งชีวิตและจิตวิญญาณของเรา แต่ไม่ได้ถือตนเป็นพระเจ้า ทรงลดองค์มาอยู่ท่ามกลางเรา จึงเป็นการสมควรที่เราจะต้องเตรียมตัวอย่างดีที่สุด แต่งกายสุภาพ เรียบร้อย ให้เกียรติ เหมาะสมที่จะรับพระองค์ และที่สำคัญกว่านั้น เราต้องตรวจดูสภาพจิตวิญญาณของเรา หากเรามีบาปผิด ความบกพร่อง ก็ต้องรีบไปรับศีลอภัยบาป ชำระล้างความบาป ความบกพร่อง เพื่อให้จิตวิญญาณของเราสวยสดงดงามไม่แพ้ร่างกายเช่นกัน เพื่อให้สมกับเป็นที่ประทับขององค์พระเยซูเจ้า